মাদারীপুর সংবাদদাতা: শুভ। নামটা শুনলেই যেন কত কল্যাণ, আনন্দ আর সুখের মনে হয়। ছিলোও তাই। আনন্দ আর দুরন্তপনায় ভরে ছিলো কিশোরী শুভ আক্তারের জীবন। অভাবের সংসার হলেও সুখ ছিলো, শান্তি ছিলো। যে বয়সে ছুটে বেড়াবে। দৌড়োদৌড়ি করবে। এ বাড়ি ও বাড়ি যাবে, দুষ্টুমি করবে। রঙিন স্বপ্ন আর আদর-সোহাগে ভরে থাকবে জীবন। সেই কিশোরী বয়সেই একটি দুর্ঘটনা তার জীবন থেকে সবকিছু কেড়ে নিলো। ডান পা হারিয়ে সে আজ বাকরুদ্ধ। শুভ’র বেঁচে থাকার স্বপ্নটুকুও ধূসর হয়ে যাচ্ছে ক্রমশ। তার মায়া ভরা চোখে কত জিজ্ঞাসা, কত স্বপ্ন, কত প্রত্যাশা-কত আয়োজন-এর সবই আজ নিরাশার দোলায় দুলতে দুলতে অন্ধকারের গভীরে হারিয়ে যেতে বসেছে। পঙ্গুত্ব বরণ করে বেঁচে থাকার কথা চিন্তা করে শুভ চোখের জলে বুক ভাসায়।